**ZAPISNIK**

**8. sjednice Gradskog vijeća Grada Šibenika**

Sjednica je održana 16. travnja 2014. godine u Gradskoj vijećnici na Trgu Republike Hrvatske s početkom u 9, 05 sati.

Sjednici je predsjedavao dr.sc. Ivica Poljičak, predsjednik Gradskog vijeća, a zapisnik je vodila Mira Vudrag Kulić, viši stručni referent za sjednice u Tajništvu Grada Šibenika.

**Predsjednik Vijeća** je otvorio sjednicu. Srdačno je pozdravio dame i gospodu vijećnike, gradonačelnika i njegove zamjenike, pročelnike gradskih upravnih odjela, predstavnike medija i sve ostale nazočne sjednici.

Zamolio je Dianu Dulibić, tajnicu Grada da obavi prozivku vijećnika radi utvrđivanja broja nazočnih vijećnika sjednici.

Nakon obavljene prozivke utvrdio je kako je sjednici nazočno 21 vijećnik i imaju sve uvjete za pravovaljano odlučivanje na sjednici.

Sjednici uz ispriku nije nazočan: mr.sc. Tomislav Jurišić, Željko Dulibić, Iris Ukić Kotarac i Siniša Bušac.

Osim vijećnika sjednici su bili nazočni i: gradonačelnik Željko Burić, Danijel Mileta i Nikica Penđer, zamjenici gradonačelnika Grada Šibenika, Diana Dulibić, tajnica Grada Šibenika, Ana Gojanović – Rakić, pročelnica Ureda gradonačelnika, Mirjana Žurić, pročelnica Upravnog odjela za društvene djelatnosti, Senka Ramljak, pročelnica Upravnog odjela za financije, Miroslav Lucić, pročelnik Upravnog odjela za komunalne djelatnosti i gospodarstvo, Tihomir Paškov, pročelnik Upravnog odjela za gospodarenje gradskom imovinom, Ljiljana Giljanović, pročelnica Upravnog odjela za provedbu dokumenata prostornog uređenja i gradnju, Madlena Roša Dulibić, pročelnica Upravnog odjela za prostorno planiranje i zaštitu okoliša, Matija Bumbak, pročelnik Upravnog odjela za gospodarstvo, poduzetništvo i razvoj.

**Predsjednik Vijeća** je upitao da li ima primjedbi na zapisnik 7. sjednice Gradskog vijeća.

Vijeće je jednoglasno usvojilo zapisnik 7. sjednice Gradskog vijeća Grada Šibenika.

**Predsjednik Vijeća, dr.sc. Ivica Poljičak** je kazao kako prelaze na dio sjednice koji se odnosi na vijećnička pitanja. To je definirano Poslovnikom u članku 55. gdje se daje okvir kako se pitanja postavljaju i kakvi bi trebali biti odgovori.

**AKTUALNI SAT**

**Vijećnik Joško Šupe** je kazao kako postavlja pitanje u ime Kluba vijećnika SDP-a i HSLS-a. Imaju informaciju da je Grad Šibenik podigao kredit, pa bi sukladno članku 18. točka 1. Zakona o pravu na pristup informacijama zatražili na uvid predmetni ugovor u kreditu za što prilaže pismeni zahtjev.

**Vijećnik Ante Gašperov** je kazao kako bi pohvalio sve koji su sudjelovali u izgradnji igrališta na Vidicima.

Njegovo pitanje odnosi se na pothodnik. Tijekom godine dana prođe više od 10000 ljudi.

Drugo pitanje, ako se ne može odraditi na Vidicima, a rekli su da će odraditi kod zgrade M na Vidicima onda bi morali barem kupiti trumbe ljudima da za vrijeme kiše mogu ulaziti u zgradu. Sad će početi lijepa vremena, pa da to odrade kako ih ne bi dočekala jesen. Ovo pitanje se proteže punih pet godina.

**Zamjenik gradonačelnika Danijel Mileta** je kazao kako su već poduzeti koraci po pitanju nadvožnjaka, odnosno pothodnika o kojem govori i to bi trebalo do kraja godine biti riješeno.

**Vijećnik Novica Ljubičić** je kazao kako ima dva pitanja vezana jedan uz drugi. S obzirom da će ju uskoro imati 25 godina hrvatske državnosti i samostalnosti, 20 godina od završetka Domovinskog rata, 24-25 godina šibenskog rata. Postavlja pitanje što je sa izgradnjom stalnog podstava u Muzeju Grada Šibenika. Bio je predviđen prostor na jednoj etaži za stalni podstav Muzeja Domovinskog rata. Što će biti od toga? Da li možda srame Domovinskog rata? Kada će ju to završiti i hoće li požuriti?

Da li je gradonačelnik na osnovu svega što je izložio spreman pokrenuti inicijativu i zauzeti se u periodu 2015.-2016. za izgradnju spomenika dr. Franji Tuđmanu u gradu Šibeniku.

**Gradonačelnik Željko Burić** je kazao kako će početi sa kratkim odgovorom na drugo pitanje. Spreman je podržati inicijativu za gradnju spomenika dr. Franji Tuđmanu.

Što se tiče stalnog podstava Domovinskog rata u Muzeju, naravno da to treba aktivirati. Muzej moraju još više približiti građanima i turistima, naš Muzej ima što pokazati, a da je Domovinski rat najsvjetliji trenutak u povijesti hrvatskog naroda, Domovinski rat i žrtve koje su tada pale dovele do samostalnosti Republike Hrvatske, dakle misli da ej to suvišno. Imaju niz privatnih inicijativa i u međuvremenu su jedan takav dopis privatne inicijative uputili Muzeju da Muzej zauzme svoj stav, upravo zato da ne bi išli na male projekte koji ne bi bili dovoljno snažni, jer se radi o vrlo značajnom dijelu naše povijesti.

**Vijećnik Ante Županović** je kazao kako ima neke informacije za koje bi želio da ih gradonačelnik potvrdi ili demantira. Radi se o doktoru znanosti, znaju da jedan ima ugovor sa Institutom Ruđer Bošković o sufinanciranju doktora znanosti. Ne treba govoriti koji je bio cilj, taj cilj ostaje i danas da Šibenik stvara znanstvenu bazu doktora znanosti koji će predavati nada se u dogledno vrijeme na studijima, a u dogledno vrijeme i na Sveučilištu u Šibeniku. Da li je istina da je Grad prekinuo tu suradnju i da ne postoji više ugovorna obveza o sufinanciranju doktora znanosti, radi se o djeci iz ovog kraja, odnosno ljudima iz ovog kraja koji su voljni vratiti se i raditi ovdje.

**Gradonačelnik Željko Burić** je kazao kako misli da kolega Županović zna njegovo razmišljanje o ovom pitanju. Svako takvo dijete bez obzira o čemu se radi, potpisali su i nastavljaj suradnju s gospodinom Čankovićem. Ono jedino što je promijenjeno u njegovom ugovoru je obveza vraćanja u grad Šibenik. To je jedino što su korigirali. U tijeku su razgovori i traže se mogućnosti za gospodina Plavčića da i tog mladog momka školuju. Jedino što su dodali u aneksu ugovora je da su obvezni nakon završenog studija vratiti se u grad Šibenik.

**Vijećnik Ivan Rajić** je kazao kako pitanje postavlja gradonačelniku. Prilikom jednog od posjeta kolegija koja su imali na području gradskih četvrti grada Šibenika u konkretnom slučaju Zatona. Područje Zatona i Rasline izradom idejnih projekata za kanalizacijski sustav za izradu pročistača bilo je prije dvije godine interesantno. Mještani tih dvaju mjesta, a posebno zbog zaštite cijelog tog područja zainteresirani su dokle je to stiglo. Informacije koje mogu dobiti u Vodovodu nisu tako pouzdane, niti primjerene, vjeruje da oni imaju o tome malo više informacija.

**Gradonačelnik Željko Burić** je kazao kako je temeljni problem Zatona i Rasline ako žele ozbiljan razvoj treba se riješiti sustav odvodnje, odnosno kanalizacijski sustav. Razgovarao je s direktorom Vodovoda gosp. Miočem, radi se o vrlo kompleksnom problemu. Nije samo pitanje Zatona i Rasline, tu se povezuje i pitanje Bilica. To definitivno treba snažno ubrzati, ojačati i dati pomoć Vodovodu da uspije aplicirati na strukturne fondove, jer to su sigurno projekti za koje će se dobiti novac ako se kvalitetno pripreme. Sugrađani u Zatonu i Raslini, pa ako je to i Bilice će dobiti veliku snažnu podršku Grada da se taj projekt izrealizira. Poziva sve direktore gradskih i županijskih tvrtki da počnu ozbiljno raditi unutar svojih redova na osposobljavanju i dobivanju kompetentnosti da sami apliciraju određene projekte, a Grad će im tu biti od pomoći. Unutar Gradske uprave rade na osnaživanju takozvanih koordinatora koji će biti poveznica između našeg odjela i naših ljudi koji rade na EU fondovima. Mogućnost da same gradske tvrtke povuku značajne novce su ogromne, u ovom trenutku to koriste malo.

**Vijećnik Draško Lambaša** je kazao kako prvo pitanje upućuje gradonačelniku. Na jednoj od prošlih sjednica Gradskog vijeća upozoravao je na to i pitao za svrhu i cilj razdvajanja društva Bikarac od Gradske čistoće d.o.o. Vide da to izdvajanje još nije provedeno. U čemu je problem, odnosno u kojoj je fazi?

Drugo je prijedlog za gradonačelnika grada Šibenika. Predlaže da podrže javno, usmeno kao i pismeno inicijativu Luke Šibenik i Lučke uprave Šibenik o nastojanju otvaranja Unske pruge za teretni željeznički promet, prvenstveno prema Ministarstvu pomorstva, onda prema Ministarstvu vanjskih i europskih poslova, te Ministarstvu regionalnog razvoja i Fondova europske unije, odnosno prema Vladi RH, a onda i prema nadležnim tijelima u Republici Bosni i Hercegovini. Uz korištenje sredstava iz EU fondova za tehničku obnovu Unske pruge.

Luka Šibenik je pokrenula istu inicijativu, obzirom na to da je Unska pruga znatno kraća i brža. To je najkraća veza između Šibenika i Kutine za terete Petrokemije, vrlo je bitna za razvoj i perspektivu Luke Šibenik. Prije Domovinskog rata većina tereta je išla tim pravcem oko 3.800.000,00 tona, trasa je kraća od Ličke pruge, nizinska, usponi su blaži, brzine veće, 257 km prolazi kroz RH, a 135 km kroz Bosnu i Hercegovinu. Luka Šibenik je za ovu inicijativu pridobila i Luke Zadar i Split, kao srednje dalmatinske luke, kao i te Lučke uprave. Isto tako Luka Šibenik je u pregovorima sa partnerima koji bi iz Bosne i Hercegovine prevozili terete u velikim količinama za Luku Šibenik, tako da bi se dio prometa odvijao cestom, a dio željeznicom, koristila bi se Unska i Lička pruga. Radi se o sjeverozapadnom dijelu Bosne i Hercegovine koja gravitira prema Luci Šibenik, čemu bi znatno pripomoglo ili je preduvjet funkcioniranja Unske pruge. Radi se o višegodišnjim poslovima koji bi sigurno omogućili modernizaciju Luke, investicije i znatno nova zapošljavanja, te doprinos gradu Šibeniku i Županiji šibensko-kninskoj, tako i sportu, kulturi, zdravstvu i široj društvenoj zajednici.

**Gradonačelnik Željko Burić** je kazao kako zna što je Unska pruga, desetljećima je putovao Unskom prugom kao student. Definitivno da je točno ono što je vijećnik rekao. Međutim ne zna koliko na to mogu bitno utjecati, to je ipak razina i nadležnost Vlade, odnosno ministarstava, ali ako znači podrška takvom projektu naravno da će je dati. Uz činjenicu da se priče oko Petrokemije i svega ostalog, samo mogu priželjkivati i moliti Boga da to bude povoljno i dobro za grad Šibenik, ono što je dobro za Luku Šibenik, dobro je i za grad Šibenik. To je nesporno.

Što se tiče Bikarca i Čistoće proces odvajanja i formiranja jedne i druge tvrtke ide dobro. Ono gdje zapinju bez velikih tajni je upravo ono što je posljedica funkcioniranja samo jedne tvrtke Čistoća, jer sada novi zakon dijeli točno prikupljanje od odlaganja i zbrinjavanja otpada, pa su u jednom trenutku imali ugovor sa IPA3C fondom koji je trajao za vrijeme realizacije, govore o takozvanom prikupljanju papira kada je korisnik uređaja i strojeva Bikarac, a po pozitivnoj zakonskoj regulativi RH prikupljanjem otpada se mora baviti Čistoća. Imaju situaciju da su strojevi po zakonu i ugovoru sa IPA3C fondom pripadaju Bikarcu i ne smiju se otuđiti, a prikupljanje otpada ne može vršiti tvrtka koja se bavi zbrinjavanjem otpada nego ga mora vršiti tvrtka koja je registrirana za prikupljanje otpada. Dakle, u konkretnom slučaju Čistoća. Moraju riješiti tu dilemu da to bude usklađeno točno s onim što međunarodni revizori od RH traže i ono što je vrlo važno Grad Šibenik, Čistoća i Bikarac usko surađuju sa Fondom za zbrinjavanje okoliša. Sve to mora dobiti zeleno svijetlo međunarodne revizorske organizacije u protivnom od toga nema ništa. Da to ne ide tako lako, ne u Šibeniku, to tako lako ne ide u Hrvatskoj. Činjenica da odvajanje u prikupljanju otpada kada je ciljni datum bio 1.7. sada je pomaknuto za kraj desetog ili početak desetog mjeseca. Ni Hrvatska, pa time ni Grad Šibenik, Čistoća i Bikarac ne može tu solirati, nego će morati ispuniti vrlo stroge norme.

**Vijećnik Josip Belamarić** je kazao kako su prošla skoro dva mjeseca od prošle sjednice Gradskog vijeća i nije bilo ništa u svezi saniranja odvaljenih rubnjaka ispred Dječjeg vrtića i Osnovne škole Vidici. Ovim putem isto moli da se taj problem što prije sanira da se ne bi dogodila neka nezgoda za koju će u konačnici oni odgovarati.

Drugo pitanje upućuje gradonačelniku. U 2012. i 2013. godini tadašnji gradonačelnik dr. Ante Županović potpisao je 12 ugovora o prodaji parcela investitorima na području Gospodarske zone Podi. Zanima ga koliko je gradonačelnik potpisao takvih ugovora u godinu dana otkako je na vlasti.

**Gradonačelnik Željko Burić** je kazao kako sve ono što je potpisano i dalje traje, očito zaboravljaju da je priča o gospodarskoj moći države i standardu, a time i gospodarsko-ekonomskoj moći potencijalnih investitora u godinu i pol dana barem za 50% manja, pa su i njihove suzdržanosti u investiranju puno veće, ali naravno ad će dati podršku svakome. Ono što su napravili je da će otprilike 30 tisuća kvadrata površine u Industrijskoj zoni Podi vrlo brzo početi sa realizacijom i građevinskim radovima. Svatko onaj tko želi investirati u grad Šibenik ma tko ga doveo, čije ime stajalo iza toga ako je to interes grada Šibenika, interes da barem jedan čovjek bude zaposlen dobit će podršku ovog grada.

Sve ono što je obećano kroz takozvane hodajuće kolegije će biti i ostvareno. Mora reći da je ponosan i zadovoljan to izgleda malo, ali vrlo značajno u kulturološkom smislu za grad. Vidio je kako će izgledati novi javni wc uz najljepši spomenik, najveće bogatstvo na trgu ispred katedrale i vijećnice i brzo će početi radovi i na wc-u kod kazališta. Grad mora pokazati svoje urbano lice. Između ostalog i kada se radi o popravku nogostupa to će biti napravljeno.

**Vijećnica Anita Škugor Kodžoman** je upitala tko je od prisutnih vijećnika i novinara posjetio spilju sv. Ante u kanalu od kada se šetnica napravila. Imaju tu prekrasnu šetnicu na koju zbilja mogu biti ponosni, pokazati ljudima kako to izgleda, pokazati vizuru našega grada sa šetnice sv. Ante. Negdje na sredini šetnice se spušta u valu po kojoj je Kanal sv. Ante dobio ime po pustinjaku sv. Anti koji je iz sjevernog Egipta bio poznat, širio kršćanstvo između ostalog imao svoje sljedbenike, a neki su čak u toj spilji i pokopani negdje 1615. godine. U spilji sv. Ante u kojoj su boravili pustinjaci ima jedna predivna kamenica, to je nekakav fenomen koji ne može objasniti na koju je uklesana 1451. godina. Kada se dođe gore, najprije se u podnožju sačeka natpis „Penjete se na vlastitu odgovornost“. Kada se popnete na vlastitu odgovornost, onda se vidi apsolutna zapuštenost, smeće, nešto što apsolutno ne bi trebalo biti tako. Uz malo truda i malo rada to bi moglo izgledati onako kakao čitav Kanal sv. Ante koji je i dobio ime po toj spilji zaslužuje. Ovo je prijedlog prema predsjedniku Gradskog vijeća i gradonačelniku da se napravi jedna akcija da se pridruže svi vijećnici, novinari, pročelnici ad se to na neki način dovede u jedno primjereno stanje jer uistinu je predivno i sve koji još nisu vidjeli toplo preporuča da vide.

Postavlja također pitanje vezano za drugi simbol grada Šibenika prekrasnu Gimnaziju koja je oštećena vandalskim činima u svojim segmentinama o čemu je pričala i prije u bivšem sazivu Gradskog vijeća, išarana je grafitima, zna da srednje škole spadaju pod ingerenciju Županije, no međutim Gimnazija je puno više od toga, simbol ovog grada. Kakva je mogućnost da se uistinu inicira da se vrati vizura tim kaskadama, da se očisti od svih grafita.

**Gradonačelnik Željko Burić** je kazao što se tiče šetnice da će Grad dati podršku. To je u nadležnosti ravnateljice Anite Babačić, radi se o županijskoj tvrtki, zajedno su pričali o tome i ona itekako misli o stavljanju u funkciju spilje sv. Ante, ako treba nekakva akcija ili nešto za pomoći, naravno da će se pomoći. Jako dobro surađuje sa gospođom Babačić koja je izuzetno vrijedna i ambiciozna i misli da će ona u tome uspjeti .

Što se tiče Gimnazije vezano za grafite nije mu jasno zašto se u Šibeniku među mladim ljudima javlja toliki poriv za vandalizmom, nije to pitanje samo Gimnazije, nego i plaže Banj u koju ulažu veliki trud i velike novce, angažiraju i smišljaju svakojake mogućnosti kontrole nad tim područjem. Kod spomenika Draženu Petroviću Grad je već više puta intervenirao na sitnim malim detaljima. To je ono što ga muči kao građanina odakle našoj djeci toliki poriv za uništavanjem onoga čime bi se defakto morali ponositi. Jer ako na jednoj prekrasnoj šetnici imamo rasvjetna tijela koja su tako složena i tako konstruktivno ugrađena da ih nije moguće razbiti osim doslovno ako se ne ponese sa namjerom maca i uloži ogroman trud da bi razbili nešto u čemu uživaju. Ne zna da li je ovo apel roditeljima, toj djeci, ako iskazuju nezadovoljstvo neka dođu, definiraju kakvo je to nezadovoljstvo. Grad će mu pokušati u svemu tome pomoći. Ne može se čudom načuditi da ti mladi ljudi koji su dovoljno svjesni i savjesni čine kritičnu masu razmišljanja i imaju želju za samouništenjem okolice u kojoj žive. Valjda će na kraju uspjeti dokazati nakon dugo vremena da neće odustati, a da će oni u međuvremenu sazrjeti.

**Predsjednik Vijeća** je kazao kako su s ovim priveli kraju dio sjednice koji se odnosi na vijećnička pitanja.

U materijalima za sjednicu dobili su prijedlog dnevnog reda koji se sastoji od 16 točaka. Danas na klupe su dobili još 4 točke dnevnog reda. Otvara raspravu o 4 točke koje su dobili na klupe. Za riječ se javio vijećnik Joško Šupe.

**Vijećnik Joško Šupe** je kazao kako će podržati dnevni red prvenstveno zbog Zaključka o suglasnosti sa na Nagodbu Grada Šibenika sa INA- industrija nafte d.d. Zagreb i ostalih dopuna jer samim tim se stvaraju pretpostavke za daljnje ulaganje. Ovim činom žele pokazati da su im interesi građana grada Šibenika bili i biti će uvijek na prvom mjestu. Iznad bilo kojega interesa. Predsjedniku Gradskog vijeća je kazao kako je neozbiljno da im se dan prije sjednice u 15,00 sati dostavlja količina materijala gotovo jednaka materijalima koji su im dostavljeni uz sam poziv.

**Predsjednik Vijeća** je kazao kako je primio na znanje primjedbu uvaženog vijećnika Joška Šupe. Misli da je važno u ovim okolnostima dati samo jedno kratko obrazloženje zbog čega je pristao na to. Kad mu je priopćeno o čemu se radi naravno da je i njegova osobna prva reakcija bila da s tim trebaju ići na klupe. Međutim postoji život izvan njih, ne mogu odrediti trenutak i vrijeme kad će biti sjednica Uprave INE, ona je bila jučer i to je ključni razlog. Nije bilo smisla kad je sjednica bila jučer da sada čekaju neku novu sjednicu mjesec ili dva dana. Kada je vidio o kojoj nagodbi je riječ sadržaj je prilično jednostavan i misli da je svatko od njih vijećnika sam sadržaj te nagodbe može vrlo brzo apsorbirati. Ne radi se o nekom materijalu kojeg treba proučavati dugo, pozivati i zvati stručnjake i to ga je taj trenutak učinilo potpuno mirnim da može to staviti kolegama vijećnicima na klupe i zatražiti njihovo razumijevanje da se to danas uvrsti u dnevni red. Naravno vodeći računa o tomu da se vjerojatno na ovaj način jedna dugogodišnja priča privodi kraju. To su bili motivi i razlozi. Vezano za preostale tri točke kontinuirano se dogodi na sjednicama da imaju nekoliko točaka dnevnog reda. Ako smatraju da neka o preostale tri točke iziskuje neku daljnju analizu, novu raspravu, neke nove elemente misli da u tom slučaju mogu razmišljati da ne uvrste u dnevni red, ali da to pokušaju argumentirati.

**Gradonačelnik Željko Burić** je kazao kako će krenuti od Nagodbe. Iskazao je zadovoljstvo kako Gradsko vijeće može funkcionirati. Kako ozbiljni ljudi koji se nalaze u dvorani zbog interesa grada bez obzira na politička uvjerenja mogu raditi u interesu grada. To se upravo događa kroz nagodbu sa TEF-om. Obavljeni su teški i mukotrpni razgovori. Pregovori su trajali skoro osam mjeseci vrlo intenzivno. To su bili deseci sastanaka i deseci utrošenih sati rada. Istovremeno mora zahvaliti svim ljudima iz INE koji su sudjelovali u ovim razgovorima jer itekako su oni branili svoje interese, ali su i oni dolazili na te razgovore pripremljeni, ali je bila i očita želja i s njihove strane da se jedna ogromna trakavica koja traje desetljećima konačno riješi i ovo je nešto što je ogromna šansa Grada Šibenika. Pokazali su svi oni ovdje kako i na koji način se može boriti sa ekonomskim nedaćama. Svaka investicija u budućnosti su nova radna mjesta i to je najefikasniji način na koji se mogu suprotstaviti u ovim nedaćama. Zahvalio se svim vijećnicima na ovom što su odradili u pregovorima Grad – INA – TEF.

Što se tiče drugih materijala to je isto jedna želja da ljude ne zavlače. Za neke stvari do zadnjeg dana čekaju dodatne papire, ali se zadnji tren odluče ipak s tim ići na Gradsko vijeće da ne bi čovjeku zainteresiranoj strani ponovo kazali kasno ste dostavili čekajte sljedeća tri mjeseca. To je samo želja ne dovoditi ljude, vijećnike u nekakvu neugodnu situaciju, nego samo skratiti procedure koliko je to maksimalno moguće.

**Predsjednik Vijeća** je kazao ako nema daljnje rasprave 4 točke koje idu kao nadopuna utvrđenom prijedlogu dnevnog reda stavio na glasovanje. Upitao je tko je za?

Vijeće je jednoglasno prihvatilo dopunu dnevnog reda.

Predložio je da dnevni red koji imaju pred sobom s obzirom na važnost dopunske točke dnevnog reda - Prijedlog zaključka o suglasnosti na Nagodbu Grada Šibenika sa INA- industrija nafte d.d. Zagreb bude 1. točka dnevnog reda., a ostale tri dopunske točke budu točka 18.,19. i 20. Stavio je na glasovanje dnevni red s uvrštenim dopunama.

Vijeće je jednoglasno usvojilo slijedeći

**D N E V N I R E D**

1. Prijedlog zaključka o suglasnosti na Nagodbu Grada Šibenika sa INA- industrija nafte d.d. Zagreb
2. Prijedlog odluke o stavljanju izvan snage dijela Provedbenog urbanističkog plana stambenog naselja Meterize - Šibenik
3. Prijedlog odluke o pokretanju postupka stavljanja izvan snage Detaljnog plana uređenja luke nautičkog turizma i športske luke Vrnaža u Šibeniku
4. Prijedlog odluke o stavljanju izvan snage Odluke o izradi Izmjena i dopuna Detaljnog plana uređenja luke nautičkog turizma i športske luke Vrnaža
5. Prijedlog odluke o izradi Urbanističkog plana uređenja Uvala Vrnaža
6. Prijedlog odluke o izradi Urbanističkog plana uređenja područja Draga
7. Prijedlog odluke o izmjenama i dopunama Odluke o korištenju gradskih parkirališta
8. Prijedlog zaključka o prihvaćanju ponude Sajam automobila Zagreb d.o.o.
9. a) Prijedlog rješenja o razrješenju ravnateljice Hrvatskog narodnog kazališta u

Šibeniku

b) Prijedlog rješenja o imenovanju vršitelja dužnosti ravnatelja Hrvatskog narodnog

kazališta u Šibeniku

1. Prijedlog izvješća o izvršenju programa gradnje objekata i uređaja komunalne infrastrukture u 2013. godini
2. Prijedlog izvješća o izvršenju Programa održavanja komunalne infrastrukture na području Grada Šibenika u 2013. godini
3. Prijedlog odluke o kriterijima, mjerilima i načinu financiranja decentraliziranih funkcija osnovnog školstva Grada Šibenika za 2014. godinu
4. Prijedlog plana rashoda za materijal, dijelove i usluge tekućeg i investicijskog održavanja osnovnih škola Grada Šibenika za 2014. godinu
5. Prijedlog plana rashoda za nabavu proizvedene dugotrajne imovine i dodatna ulaganja na nefinancijskoj imovini osnovnih škola Grada Šibenika za 2014. godinu
6. Prijedlog odluke o usvajanju Izvješća o izvršenju Plana gospodarenja otpadom Grada Šibenika za 2013. godinu
7. Izvješće o radu Javne vatrogasne postrojbe grada Šibenika za 2013. godinu
8. Izvješće o radu Centra za pomoć i njegu Grada Šibenika za 2013. godinu
9. Prijedlog Detaljnog plana uređenja - Prometno vježbalište i sportski centar Konjevrate
10. Prijedlog odluke o izmjena i dopunama Odluke o osnivanju Centra za pomoć i njegu Grada Šibenika
11. Prijedlog zaključka o davanju prethodne suglasnosti na Prijedlog statutarne odluke o izmjenama i dopunama Statuta Javne ustanove „Športski objekti Šibenik“

**Točka 1.**

**Predsjednik Vijeća** je otvorio raspravu o Prijedlogu zaključka o suglasnosti na Nagodbu Grada Šibenika sa INA- industrija nafte d.d. Zagreb.

**Vijećnik Joško Šupe** je kazao kako podržavaju ovakav prijedlog i dopune. Njihova primjedba je bila što se tiče ostalih točaka. Podržavaju predmetni zaključak jer im je naglašava interes građana grada Šibenika uvijek bio i biti će na prvom mjestu. Ovo je logičan slijed događanja oko prostora TEF-a koji su pokrenuli na način da su završili ekološku sanaciju prostora TEF-a i nikad neće opstruirati ovaj niti bilo koji drugi projekt koji znači dobrobit za građane našeg grada i na način na koji su pojedinci iz vladajuće stranke opstruirali plažu Banj. Na kraju postavlja pitanje budući iz zaključka nije jasno da li je INA potpisala predmetnu nagodbu ili ne.

**Gradonačelnik Željko Burić** je kazao kako tek slijedi procedura samog potpisivanja, to je parafirano, ali sve ostalo trebalo bi biti rutina. Zahvalio se na konstruktivnom stavu. Čeka ih i drugi dio jednako teškog posla gdje će ju ponovo raditi zajedno i surađivati jer rješavanje problema TEF-a su i počeli na takav način. Ako se sjećaju zajedničkog posjeta ministru Liniću, dan nakon toga ministru Vrdoljaku ima niz sada imovinsko-pravnih odnosa između TEF-a, Fonda, Ministarstva gospodarstva, no neke stvari su već dogovorene. Vezano za Banj bilo kako bilo završili su plažu Banj i platili je. Trebalo je punih godinu dana od završetka izbora. Njegov stav je vrlo jasan nijedan projekt kojeg su zatekli, a započet je bez obzira što ko mislio o tom projektu će biti završen. Odnosi se i na tvrđavu sv. Mihovila, plažu Banj, ali će riješiti i famozni Importane, nebitno što tko misli o nekom projektu. Najgore je kad nešto stoji zatvoreno, to onda postane predmet zbivanja i vrlo neugodnih događanja i to je definitivno njegov stav.

Vijeće je bez rasprave jednoglasno donijelo Zaključak o suglasnosti na Nagodbu Grada Šibenika sa INA- industrija nafte d.d. Zagreb koji se prilaže zapisniku pod 1) i čini njegov sastavni dio.

**Točka 2.**

Vijeće je bez rasprave jednoglasno donijelo Odluku o stavljanju izvan snage dijela Provedbenog urbanističkog plana stambenog naselja Meterize – Šibenik koja se prilaže zapisniku pod 2) i čini njegov sastavni dio.

**Točka 3.**

Vijeće je bez rasprave jednoglasno donijelo Odluku o pokretanju postupka stavljanja izvan snage Detaljnog plana uređenja luke nautičkog turizma i športske luke Vrnaža u Šibeniku koja se prilaže zapisniku pod 3) i čini njegov sastavni dio.

**Točka 4.**

Vijeće je bez rasprave jednoglasno donijelo Odluku o stavljanju izvan snage Odluke o izradi Izmjena i dopuna Detaljnog plana uređenja luke nautičkog turizma i športske luke Vrnaža koja se prilaže zapisniku pod 4) i čini njegov sastavni dio.

**Točka 5.**

**Predsjednik Vijeća** je otvorio raspravu o Prijedlogu Odluke o izradi Urbanističkog plana uređenja Uvala Vrnaža.

**Vijećnik Neven Periša** je kazao kako su u početku razgovarali o tome da će biti 400 komunalnih vezova, a sada se diže na 620 vezova. Misli da vrše ogromnu presiju na taj prostor poluotoka. Pročitao je sve što se navodi u Planu. Da li razmišljaju o nekom zelenom pojasu, jer će poluotok Mandalina u novom obuhvatu biti zatvoren sa svih strana. S izgradnjom novog hotela ogroman broj vozila će doći prema tamo, da li će taj prostor „sažvakati“ 620 komunalnih vezova, neka je samo 1/6 momentalno dolje gdje će ju sa parkiranjem, gdje će mještani sa parkiranjem. Sada kada je marina u pitanju imaju problem sa parkirnim mjestima. Zašto toliki obuhvat na 620 vezova. Ne zna da li je netko stvarno raspravljao o tome kolika je potreba za komunalnim vezovima u Mandalini. Kada bude naplata za komunalne vezove to će biti naplata po jednom dužnom metru do dvjesto kuna, veći dio tih brodica će jednostavno nestati, jer dosta tih ljudi su umirovljenici koji neće biti u mogućnosti plaćati. Razumije da će dio brodova iz Doca prebaciti u Mandalinu što je u redu, ali stvarno vrše presiju na poluotok Manadlinu. Imat će problem sa domicilnim stanovništvom. Ovim obuhvatom ne vidi da li će postojati dio trotoara sa desne strane, morske strane. Ima dosta djece u Mandalini. Misli da bi o tome trebali malo razmisliti.

**Gradonačelnik Željko Burić** je kazao kako će se voditi računa o zbivanjima u Mandalini, jer će ona defakto postati biser grada Šibenika. Nije to samo hotel, uređenje Vrnaže, nego je to i studentski kampus na Palacinu, prema Mandalini će se kretati studenti. Do kraja travnja će biti detaljno izviješteni o stanju pregovora i financiranju Sveučilišta u Šibeniku. Stimuliraju da Veleučilište u Šibeniku počne razmišljati o dislociranju upravo na to područje. Itekako se vodi računa da Mandalina postane biser grada Šibenika.

**Madlena Roša Dulibić** je kazala kako je planom izrečeno da je kapacitet uvale cca 620 vezova što ne znači da će ih toliko biti realizirano. Paralelno sa izradom UPU-a radit će se idejni projekt, on je zapravo i završen, a na temelju idejnog projekta koji je završen, a na temelju tog idejnog projekta koji je gotov kojeg financira Županijska lučka uprava jer će to biti područje luke otvorene za javni promet jer jedino tako je moguće imat komunalni vez. Radi se studija utjecaja na okoliš. Rezultati svega toga će na kraju dati jedan optimalni broj vezova i rješenja čitave luke.

Vijeće je jednoglasno donijelo Odluku o izradi Urbanističkog plana uređenja Uvala Vrnaža koja se prilaže zapisniku pod 5) i čini njegov sastavni dio.

**Točka 6.**

**Predsjednik Vijeća** je otvorio raspravu o Prijedlogu odluke o izradi Urbanističkog plana uređenja područja Draga.

**Vijećnik Draško Lambaša** je kazao kada čitaju odluku o izradi plana Draga mogu primijetiti u članku 7. se navodi koja su to javno-pravna tijela od kojih će se tražiti mišljenje, odnosno koji će sudjelovati u izradi Plana. Spominje se Lučka uprava Šibensko-kninske županije, ali se ne navodi Lučka uprava Šibenik kao Državna lučka uprava, ni Luka Šibenik d.o.o. kao koncesionar iako Plan zahvaća u jedan dio područja koji je područje luke od osobitog međunarodnog gospodarskog interesa za Republiku Hrvatsku. To je konkretno upravna zgrada Luke Šibenik. Ne zna zašto se ona našla u obuhvatu ovog plana kada je Luka Šibenik prije 5-6 godina kada je bilo idejno rješenje i natječaj pisano upozorila na to. U Planu je i dio državne ceste. U članku 12. stoji što je logično da neće biti dopušteno izdavanje akata kojima se odobrava građenje za vrijeme izrade Plana. U članku 13. izrada Plana se financira iz Proračuna Grada Šibenika s vlasnikom zemljišta. Grad Šibenik će prije konačnog usvajanja Plana ugovoriti i realizirati povrat troškova izrade Plana. Sve ove nekretnine koje su navedene nisu vlasništvo jedne osobe, ima više vlasnika, pa mu nije jasan taj članak. U obuhvatu Plana su zgrada Slobodne plovidbe u stečaju, Autobusni kolodvor i razne manje kuće koje su privatno vlasništvo. Moli da se povede računa o ovome i ne zna zašto nije uvažena primjedba Luke Šibenik od prije 5-6 godina. Kakvog smisla ima da u obuhvatu plana bude kuća na kamenoj litici u kojoj su uredi.

**Vijećnica Mira Vukšić** je kazala kako se slaže sa gospodinom Lambašom. Misli da bi u članku 7. trebalo uvrstiti Lučku upravu Šibenik i Luku Šibenik. Interesira je premještanje Autobusnog kolodvora. Shvatila je gdje se namjerava premjestiti. Isto tako joj nije jasan članak 13. sa vlasnikom zemljišta, da li je to jedan vlasnik? Što je sa Tržnicom? Pogledala je idejni projekt Draga, pa je vidjela da je to kao javno partnerstvo Grada i vlasnika.

**Madlena Roša Dulibić** je kazala što se tiče popisa javno-pravnih tijela greškom je izostavljeno i ubacit će Luku Šibenik i Lučku upravu Šibenik. Što se tiče članka 13. Slaže se da je možda nejasno napisano, međutim radi se o onome tko investira u Plan, to je vlasnik dijela zemljišta i on je taj koji će isfinancirati i napraviti Plan koji se prvo financira iz Proračuna Grada, a kasnije Grad sa investitorom sklapa ugovor o povratu troškova izrade Plana. Autobusni kolodvor će se rješavati kroz novi GUP. To je jedna od dugogodišnjih tema u gradu Šibeniku, analiza da li je to prava pozicija, da li će Autobusnom kolodvoru biti potrebno preseljenje. Ne kaže se da će se kolodvor micati. Vezano za Tržnicu kad se bude realizirao UPU ona će imati privremeno preseljenje, hoće li se vratiti na sadašnju lokaciju to će se vidjeti kroz izradu UPU-a. Svi rokovi za izradu Plana su navedeni.

Vijeće je uz 19 glasova „ZA“ i 3 glasa „SUZDRŽANA“ donijelo Odluku o izradi Urbanističkog plana uređenja područja Draga koja se prilaže zapisniku pod 6) i čini njegov sastavni dio.

Sjednici je pristupila vijećnica Iris Ukić Kotarac.

**Točka 7.**

**Predsjednik Vijeća** je otvorio raspravu o Prijedlogu odluke o izmjenama i dopunama Odluke o korištenju gradskih parkirališta.

**Vijećnik Neven Periša** je vezano za članak 10. kazao kako se navodi parkiranje do 23,00 sata u 0 zoni, ne zna koliko će to imati pozitivnog efekta. Ako se to može izmijeniti da ostane kao što je bilo i do sada. Ako ostave prazno barem će dovesti ljude u centar grada od čega koristi mogu imati obrtnici koji rade na obali.

**Zamjenik gradonačelnika Danijel Mileta** je kazao kako kad je Prijedlog izmjena došao iz Gradskog parkinga u Gradsku upravu, tome je prethodio dogovor i konzultacije direktora Gradskog parkinga i njegovih suradnika sa Turističkom zajednicom sa stanarima i ugostiteljima dijela koji obuhvaća izmjene i isto tako sa ljudima koji su u Udruzi raspršeni hotel. Sve predložene izmjene i dopune su usklađene sa najvećim i najširim krugom ljudi na koje se ova odluka i odnosi. Ako nisu zadovoljni sa Odlukom predložio je da direktor parkinga još detaljnije obrazloži.

Vijeće je uz 15 glasova „ZA“ i 7 glasova „SUZDRŽANIH“ donijelo Odluku o izmjenama i dopunama Odluke o korištenju gradskih parkirališta.

**Vijećnik Draško Lambaša** je kazao kako ima prijedlog za direktora Gradskog parkinga d.o.o. da se parkirališna mjesta koja su obilježena oko bazena i plaže Banj i gdje još nisu obilježena da se obilježe i ljeti stave u funkciju. Tamo se parkiraju automobili uglavnom ne šibenskih registracija, ostave se vozila na mjesec dana i odu na more.

**Zamjenik gradonačelnika Danijel Mileta** je kazao kako je direktor Gradskog parkinga upravo to i predlagao Gradskoj upravi, ali su smatrali da bi to imalo negativne posljedice, a možda i sa političke strane oporbe da se rade stvari koje nisu planirane, a sve radi Banja, možda neke opstrukcije da se ljudima naplaćuje. Ideja je tamo bude javna gradska plaža, svima slobodna da što manje oni koji dolaze tamo se kupati što manje potroše. Naplaćivanje parkinga na tom području djelom bi otjeralo ljude, a imalo bi puno veću štetu na domaće ljude koji se tamo kupaju.

**Vijećnik Draško Lambaša** je kazao kako predlaže da se napravi analiza.

**Predsjednik Vijeća** je kazao kako mogu na tu temu napraviti Međustranačko vijeće, bez obzira na stav oporbe i vladajuće većine možda mogu postići konsenzus.

**Točka 8.**

**Predsjednik Vijeća** je otvorio raspravu o Prijedlogu zaključka o prihvaćanju ponude Sajam automobila Zagreb d.o.o.

**Vijećnik Neven Periša** je kazao kako ga zanima zbog čega je smanjen koeficijent izgrađenosti na tom području s obzirom na prostor koji se daje u najam. Iz ovog je vidljivo da na jedan način ponuđača kreditiraju što do sada nije bio slučaj na 6 godina, to je jedan beskamatni kredit koji do sada nije bio praksa. Zbog čega se to tako radi?

**Zamjenik gradonačelnika Danijel Mileta** je kazao kako se radi o Sajmu automobila, radi se o tome da građevine nisu potrebne, to je jedno veliko parkiralište i koeficijent izgrađenosti koji se predviđa u Industrijskoj zoni Podi za gospodarsku namjenu nije jednostavno potreban. Onaj tko se bavi Sajmom automobila ne može napraviti tako velike hale i nema potrebe, jer mu je potrebno najviše parkirnih mjesta. Bit će izgrađeni određeni objekti, ali ne u onom koeficijentu koji je bio za zonu Podi. Zona Podi je praktički najveća gospodarska zona u Hrvatskoj i ona zadnjih godina poprilično zjapi. Pokrenute su inicijative i za prošle vlasti i ideja je da prošire fokus, ideja je da u ovim teškim, kriznim vremenima koja traju već duže vrijeme. Vuku što više ulagača da ih privuku da se otvore onome što tržište traži. Tržište očito nije preusmjereno na industrijsku proizvodnju, nisu potrebne velike hale i usmjerili su se onome što trenutno postoji. Postoji Sajam automobila koji je izrazio želju da napravi najveći Autosajam u Dalmaciji. Uspjeli su ga nagovoriti da dođe u Šibenik.

**Vijećnik Ivan Rajić** je kazao kako ga zanima koliko je taj čovjek planirao zaposliti radnika. Vrlo je interesantno i podržavaju ovakvu ideju jer se radi o zaposlenosti ljudi. Ako ga treba osloboditi najma kojeg gore plaća, ako zaposli što više ljudi bit će vrlo interesantno.

**Zamjenik gradonačelnika Danijel Mileta** je kazao kako po poslovnom planu koji je predložen u I fazi bi trebalo raditi 20 ljudi neki na određeno, neki na neodređeno, neki povremeno dok je u konačnici perspektiva ako taj Sajam zaživi kako su investitori zamislili on bi brojio 60 ljudi.

**Vijećnik Draško Lambaša** je kazao kako se radi o ukupno 60000m2 prostora. Koliko se plaća komunalna naknada po kvadratu? Grad će ukupno imati 6650 kn plus 1500 kuna, znači oko 8000 kn mjesečno s tim da se to uračunava u slučaju da se Sajam automobila odluči kupiti ovo zemljište. Misli da su ti uvjeti vrlo loši za Grad Šibenik bez obzira na privlačenje bilo kojeg gospodarske djelatnosti. 60000 tisuća kvadrata za ovakvu cijenu bez obzira na namjenu misli da su uvjeti loši za Gradsku upravu.

**Zamjenik gradonačelnika Danijel Mileta** je kazao kako je to najveća zona u Hrvatskoj koja stoji prazna. Najlošije rješenje je imati prazan prostor gdje se ništa ne događa. Tu Grad ništa ne gubi. Bio je javni natječaj na koji se mogao javiti tko je htio. Javili su se samo inicijatori što je pokazatelj stanja na tržištu. Također kada govore o površinama i kvadraturi mora napomenuti da je dio obuhvata koji se daje u zakup vezan za čestice koje se nalaze ispod dalekovoda i u kojima nije moguće raditi gospodarske aktivnosti koje su predviđene za zonu Podi. Mogu reći da su realno neiskorišteni prostor koji se nikada ne bi iskoristio priveli svrsi. Što se tiče komunalne naknade ne može točno reći kolike iznose komunalne naknade će se plaćati. To mogu dostaviti pismeno. Postoji klasično oslobađanje, to je V zona i oslobađanje 50% 1 godina.

Vijeće je uz 2 glasa „SUZDRŽANA“ i 2 glasa „PROTIV“ donijelo Zaključak o prihvaćanju ponude Sajam automobila Zagreb d.o.o. koji se prilaže zapisniku pod 8) i čini njegov sastavni dio.

**Točka 9.**

**Predsjednik Vijeća** je predložio da rasprava o:

a) Prijedlogu rješenja o razrješenju ravnateljice Hrvatskog narodnog kazališta u Šibeniku

b) Prijedlogu rješenja o imenovanju vršitelja dužnosti ravnatelja Hrvatskog narodnog kazališta u Šibeniku bude istodobno.

**Vijećnica Mira Vukšić** je kazala kako su slušali objašnjenja i bili prisutni u ovoj trakavici oko gđe. ravnateljice Zna da je formalno-pravno dala ostavku iz osobnih razloga. Međutim ne može se oteti dojmu da je ta ostavka na neki način iznuđena. Gospođu Gojanović Kljajić osobno ne pozna, ali ono što može reći kao građanin da je iza nje ostao pozamašan umjetnički rad.

**Vijećnik Joško Šupe** je kazao kako će oni iz Kluba vijećnika biti suzdržani jer njen profesionalni rad i dostignuća koja je HNK za njeno vrijeme postigao je neupitan, dok s druge strane postoje određeni problemi u koje ne žele ulaziti uostalom ravnateljica i nije bila njihov izbor to je bio izbor druge strane pa neka se oni bave svojim kadrovima.

**Vijećnik Draško Lambaša** je kazao kako su oni iz HNS-a bili suzdržani pri izboru sadašnje ravnateljice Hrvatskog narodnog kazališta, pa će biti suzdržani i pri razrješenju.

**Predsjednik Vijeća** je stavio na glasovanje Prijedlog rješenja o razrješenju ravnateljice Hrvatskog narodnog kazališta u Šibeniku.

Vijeće je uz 14 glasova „ZA“, 7 glasova „SUZDRŽANIH“ i 1 glas „PROTIV“ donijelo Rješenje o razrješenju ravnateljice Hrvatskog narodnog kazališta u Šibeniku koje se prilaže zapisniku pod 9a) i čini njegov sastavni dio.

Predsjednik Vijeća je stavio na glasovanje Prijedlog rješenja o imenovanju vršitelja dužnosti ravnatelja Hrvatskog narodnog kazališta u Šibeniku.

Vijeće je uz 14 glasova „ZA“ i 8 glasova „SUZDRŽANIH“ donijelo Rješenje o imenovanju vršitelja dužnosti ravnatelja Hrvatskog narodnog kazališta u Šibeniku koje se prilaže zapisniku pod 9b) i čini njegov sastavni dio.

**Točka 10.**

Vijeće je bez rasprave jednoglasno donijelo Izvješće o izvršenju programa gradnje objekata i uređaja komunalne infrastrukture u 2013. godini koje se prilaže zapisniku pod 10) i čini njegov sastavni dio.

**Točka 11.**

Vijeće je bez rasprave jednoglasno donijelo Izvješće o izvršenju Programa održavanja komunalne infrastrukture na području Grada Šibenika u 2013. godini koje se prilaže zapisniku pod 11) i čini njegov sastavni dio.

**Točka 12.**

Vijeće je bez rasprave jednoglasno donijeloOdluku o kriterijima, mjerilima i načinu financiranja decentraliziranih funkcija osnovnog školstva Grada Šibenika za 2014. godinu koja se prilaže zapisniku pod 12) i čini njegov sastavni dio.

**Točka 13.**

**Predsjednik Vijeća** je otvorio raspravu o Prijedlogu plana rashoda za materijal, dijelove i usluge tekućeg i investicijskog održavanja osnovnih škola Grada Šibenika za 2014. godinu.

**Vijećnik Joško Šupe** je kazao kako čitajući Plan rashoda u oči ga bode brojka od 16000 tisuća kuna za izmjenu rasvjetnih tijela u dvije učionice. Molio je da mu se to pojasni, jer mu se čini previše. Oni će biti za uz uvjet da im se specificira.

**Mirjana Žurić** je kazala kako je Plan rashoda donesen u suradnji sa ravnateljima osnovnih škola, našom službom i g. Čolovićem koji vrši nadzor nad školama. Ovo su dakle potrebe škola. Ne zna zbog čega je planirano 16000 kuna, ali škole imaju jako velike godišnje potrebe za rasvjetnim tijelima.

Vijeće je uz 2 glasa „SUZDRŽANA“ donijelo Plan rashoda za materijal, dijelove i usluge tekućeg i investicijskog održavanja osnovnih škola Grada Šibenika za 2014. godinu koji se prilaže zapisniku pod 13) i čini njegov sastavni dio.

**Točka 14.**

**Predsjednik Vijeća** je otvorio raspravu o Prijedlogu plana rashoda za nabavu proizvedene dugotrajne imovine i dodatna ulaganja na nefinancijskoj imovini osnovnih škola Grada Šibenika za 2014. godinu.

**Vijećnik Ivan Rajić** je kazao kako šefica financija vrlo dobro zna što je kontni plan, on podrazumijeva potpunu specifikaciju svakog posla. Gradonačelniku je kazao kad je riječ o ovom sredstvima da je njemu, mještanima, a posebno učenicima obećao da će se urediti krov te osnovne škole. Međutim financijska sredstva koja planira ga demantiraju. Izgleda da od toga ništa. Trebali su prije tri dana biti u Raslini i vidjeti kako voda curi na učenike. Pročelnica je trebala biti tamo i to vidjeti.

**Mirjana Žurić** je kazala kako u kontnom planu postoji proračunska stavka ostali rashodi, naravno da se to plaća prema računima koji će stići. Razgovarala je sa vijećnikom o ovoj temi. To je područna škola Osnovne škole Fausta Vrančića, te je ravnatelj Fausta Vrančića zajedno sa njihovom službom predložio prioritet, popravak ploče na školi Fausta Vrančića jer je ta sanacija puno bitnija, pošto bi nastale velike materijalne štete ako se to kroz ovu godinu ne bi saniralo. Naravno da je potrebno da se sanira i škola Raslina što su se uvjerili i na licu mjesta, ali u ograničenim sredstvima treba odrediti prioritete.

Vijeće je uz 2 glasa „SUZDRŽANA“ i 1 glas „PROTIV“ donijelo Plan rashoda za nabavu proizvedene dugotrajne imovine i dodatna ulaganja na nefinancijskoj imovini osnovnih škola Grada Šibenika za 2014. godinu koji se prilaže zapisniku pod 14) i čini njegov sastavni dio.

**Točka 15.**

Vijeće je bez rasprave jednoglasno donijelo Plan rashoda za nabavu proizvedene dugotrajne imovine i dodatna ulaganja na nefinancijskoj imovini osnovnih škola Grada Šibenika za 2014. godinu koji se prilaže zapisniku pod 15) i čini njegov sastavni dio.

**Točka 16.**

Vijeće je bez rasprave jednoglasno donijelo Zaključak o prihvaćanju Izvješća o radu Javne vatrogasne postrojbe grada Šibenika za 2013. godinu koji se prilaže zapisniku pod 16) i čini njegov sastavni dio.

**Točka 17.**

Vijeće je bez rasprave jednoglasno donijelo Zaključak o prihvaćanju Izvješća o radu Centra za pomoć i njegu Grada Šibenika za 2013. godinu koji se prilaže zapisniku pod 17) i čini njegov sastavni dio.

**Točka 18.**

Vijeće je bez rasprave jednoglasno donijelo Detaljni plan uređenja - Prometno vježbalište i sportski centar Konjevrate koji se prilaže zapisniku pod 18) i čini njegov sastavni dio.

**Točka 19.**

Vijeće je bez rasprave jednoglasno donijelo Odluku o izmjena i dopunama Odluke o osnivanju Centra za pomoć i njegu Grada Šibenika koja se prilaže zapisniku pod 19) i čini njegov sastavni dio.

**Točka 20.**

Vijeće je bez rasprave jednoglasno donijelo Zaključak o davanju prethodne suglasnosti na Prijedlog statutarne odluke o izmjenama i dopunama Statuta Javne ustanove „Športski objekti Šibenik“ koji se prilaže zapisniku pod 20) i čini njegov sastavni dio.

**Predsjednik Vijeća** je utvrdio da je rasprava završena, te je u 10,45 sati zaključio sjednicu.

**ZAPISNIČAR PREDSJEDNIK**

**Mira Vudrag Kulić dr.sc. Ivica Poljičak**